La conversió en zona de vianants de la plaça del Pouet, premiada en els VIII Premis de la Setmana Europea de la Mobilitat Sostenible a la Comunitat Valenciana 2023
2025-07-24

L’Ajuntament de Burjassot s’ha alçat amb el segon premi de la Setmana Europea de la Mobilitat Sostenible a la Comunitat Valenciana (SEMCV 2023), guardó que atorga la Conselleria de Medi Ambient, Aigua, Infraestructures i Territori, dins de la huitena edició dels premis de la Setmana Europea de la Mobilitat Sostenible, amb els quals es reconeixen aquells projectes i iniciatives que tenen com a objectiu fomentar mobilitat sostenible.

El projecte presentat pel consistori i premiat ha sigut el de la conversió en zona de vianants de la Plaça del Pouet, zona emblemàtica de la ciutat, en ple centre històric, la qual cosa ha generat un nou espai totalment dedicat als vianants, lliure de vehicles i amb mobiliari urbà orientat al gaudi, passeig o descans dels vianants. L’ajuntament ha competit en aquesta convocatòria, en la categoria d’Ajuntaments d’entre 20.000 i 50.000 habitants, en la qual ha aconseguit el primer premi l’Ajuntament d’Altea; el segon premi ex aequo juntament amb Burjassot, per a l’Ajuntament de Dénia i el tercer premi, per a l’Ajuntament de Vinaròs.

“Estem molt contents per aquest premi, que és un reconeixement al treball continuat que estem realitzant des de l’equip de govern per aconseguir un model de municipi cada vegada més sostenible. I en aqueix sentit, el projecte de conversió en zona de vianants d’una zona tan icònica de Burjassot com El Pouet i el seu entorn, juntament amb l’eliminació de la gasolinera, és un exemple de la clara vocació d’aquest ajuntament per complir amb els Objectius de Desenvolupament Sostenible de l’Agenda 2030, en matèria de mobilitat sostenible”, ha declarat l’alcalde de Burjassot, Rafa García, responsable de la regidoria de Transició Ecològica i Agenda 2030.

Els Premis SEMCV 2023 tenen com a objectiu reconéixer la labor de persones, institucions o entitats que, en el seu àmbit, hagen realitzat o estiguen realitzant alguna activitat que promoga una mobilitat més sostenible.

Quant als criteris de valoració s’ha tingut en compte, entre altres mesures, que els projectes presentats milloren les condicions del caminar dels vianants i l’accessibilitat; el foment del transport públic i de la bicicleta; la implantació de vehicles de baixes emissions; la millora de la càrrega i descàrrega de mercaderies; la reducció de desplaçaments en vehicle privat; la promoció de rutes escolars segures, etc…